《将泛海入中华作》
清代·洪繻

飙轮发出东瀛东，台湾水与吴淞通。五岳三山禽庆志，五湖四海范蠡风。

久闭岛上如樊笼，山水瑟瑟无欢悰。有树髡比湘君赭，有石血见秦鞭红。

欲向方壶觅员峤，奈无黄平、乏赤松。放棹沧溟游万里，此行或遇东王公。

中原今已霸图空，龙蟠虎踞空匆匆。碧水千回留古迹，青山一发馀高踪。

我从世外追温伯，有目不送南飞鸿。拌以双屐踏万里，一蹑岱顶登高嵩。

昂头缈缈白云峰，手撷仙人青芙蓉。归来袖里乾坤大，游筇且化葛陂龙。